**„BISEL videópályázat 2022.”**

**részletes felhívás**

**1. PÁLYÁZATI KIÍRÁS**

**1.1. A pályázat célja:** A magyarországi vízfolyások gazdag élővilágának bemutatása egyedi, rövid, kreatív videofelvételeken keresztül, különös tekintettel a makrogerinctelenekre.

**1.2. A pályázat kiírója:** Az Agrárminisztérium (továbbiakban: Kiíró) (székhely: 1055 Budapest, Kossuth Lajos tér 11., PIR törzsszáma: 305679, adószám: 15305679-2-41, KSH száma: 15305679-8411-311-01).

**1.3. A pályázat időtartama:**

* A pályázat benyújtásának kezdete: **2022. május 9.**
* A pályázat beadási határideje: **2022. július 31.**

**2. PÁLYÁZATI FELTÉTELEK**

**2.1. A pályázók köre:**

A pályázaton bármely 7-12. évfolyamos diák indulhat.

A pályaműveket két korosztályi kategóriában lehet benyújtani:

* 7-9. évfolyam
* 10-12. évfolyam

**2.2. A jelentkezés feltételei:**

* A pályázó teljes körűen elfogadja a pályázati kiírásban részletezett feltételeket.
* Tudomásul veszi, elfogadja az adatkezelési tájékoztatót.
* A hozzájáruló nyilatkozatot kitöltés és aláírás után feltölti a pályázati felületre.
* Egy pályázó csak egy pályaművet küldhet be annak saját tárhelyre (pl. Google Drive, Youtube) mutató linkelérhetőségének pályázati felületen történő megadásával.
* Csak magyarországi vízfolyás (ér, csermely, patak, folyó, csatorna) élővilágáról készült videóval lehet pályázni (állóvízi élővilágról és külföldön készült videóval nem!).
* A beküldött videó-fájl neve a videó alkotója neve és a videó címe legyen (pl: Bisel Bela\_Vizi makro vilag).
* Nevezési díj nincs.

**2.3. A beküldött pályaművek technikai követelményei:**

* A videó időtartama maximum 3 perc lehet.
* Más technikai megkötés nincsen.

Beküldési felület: <https://kornyezetvedelmipalyazat.hu/palyazatok>

**2.4. A pályázat értékelése és az eredményhirdetés**

Valamennyi érvényes pályázat szakmai zsűrizését az Agrárminisztérium és a BISEL programban résztvevő partnerei végzik. A beadott pályaműveket a zsűri két korosztályi kategóriában (7-9. évfolyam, 10-12. évfolyam) bírálja el.

Az értékelés szempontjai:

* a pályamű megfelelősége a pályázati kiírásban foglaltaknak,
* a pályamunka hang és képminősége, érthetősége,
* a pályamunkában használt kreatív elemek.

A pályázatok értékelése:

A beérkezett videókat 2022. szeptember 10-ig bírálja el a szakmai zsűri.

Az eredményhirdetésre várhatóan 2022 októberében kerül sor.

**2.5. Pályázati díjak**

A szakmai zsűri által kiválasztott nyertes pályaművek alkotói minisztériumi elismerésben és nagy értékű vásárlási utalványban részesülnek. A kiemelt alkotások a [www.bisel.hu](http://www.bisel.hu) oldalon lesznek megtekinthetőek.

Korosztályi kategóriánként a legjobb pályamunkát benyújtó pályázó kerül díjazásra.

**2.6. További információ**

A felhívással kapcsolatos kérdéseket a bisel@am.gov.hu e-mail címre várjuk.

**3. EGYÉB FELTÉTELEK**

**3.1.** A pályázó a pályázati anyag benyújtásával hozzájárul ahhoz, hogy a pályázatban szereplő információkat, illusztrációkat, képi anyagokat a Kiíró nyilvánosan felhasználja a program népszerűsítése céljából az oktatási, ismeretterjesztési és kommunikációs tevékenysége során, időbeli és térbeli korlátozás nélkül, ellenérték nélkül, a felhasználás módjának korlátozása nélkül, a szerző nevének feltüntetésével.

**3.2.** A Kiíró fenntartja magának a jogot arra, hogy amennyiben valamely pályázó részéről bármilyen manipulációt, illetve a pályázat szellemével bármilyen módon összeférhetetlen vagy azt sértő magatartást tapasztal, vagy ennek megalapozott gyanúja felmerül, úgy a pályázót azonnali hatállyal kizárja a pályázatból. A jelen feltételek bárminemű megsértése a pályázatból való kizárás következményét vonja maga után. A Kiíró döntése a kizárás kérdésében végleges és nem vitatható.

**3.3.** A Kiíró nem tartozik felelősséggel az online felületek helytelen működéséért, amely tőle független okra vezethető vissza, így különösképpen: az online felületet működtető kiszolgáló hibája vagy elérhetetlensége, az internet-hálózathoz való csatlakozás hiánya, a gerinchálózat működési zavarai, az internetes felülethez vagy annak egy részéhez történő csatlakozás sikertelenségének okaiért.

**3.4.** A Kiíró fenntartja magának a jogot jelen felhívás módosítására, illetve kiegészítésére. A módosításokról a pályázók a [www.kornyezetvedelmipalyazatok.hu](http://www.kornyezetvedelmipalyazatok.hu) honlapon értesülhetnek.

Budapest, 2022. április 22.